לרוץ על החול

לרוץ על החול הוא סרט קולנוע ישראלי משנת 2023 בבימויו של אדר שפרן, עם שון מונגוזה, קים אור אזולאי וצביקה הדר בתפקידים הראשיים. את הסרט יצרו וכתבו צוות התסריטאים אסף זליכוביץ, יואב הבל ושראל פיטרמן, ואף זכו על עבודתם בפרס התסריט הטוב ביותר בפסטיבל חיפה 2023. אומארי הוא פליט מאריתראה שמסתנן לישראל לאחר ריצה ארוכה דרך סיני. חמש שנים לאחר שהגיע לישראל, אומארי עובד בשטיפת כלים באולם אירועים יחד עם ידידו נייג'ל, פליט מסודאן. שניהם גרים בדירה צפופה בדרום תל אביב יחד עם פליטים אחרים. כל ערב אומארי ונייג'ל מחפשים מידע על מקום הימצאו של אלן, אחיו הצעיר של אומארי שמסתנן גם הוא לישראל דרך סיני. משטרת ההגירה פושטת על דירת הפליטים ועוצרת את כל הדיירים מלבד נייג'ל, שמצליח להתחמק מהשוטרים בעוד אומארי ושאר הפליטים נשפטים לגירוש לאוגנדה. אומארי מצליח לברוח משער העלייה למטוס בנמל התעופה בן-גוריון, וכשהוא מגיע לאולם היוצאים הוא מתקבל בשמחה על ידי נטע קמינסקי ואביה שימי, בעלי קבוצת הכדורגל מכבי נתניה, שמזהים בטעות את אומארי כג'ימי מיקל – שחקן זר שמצטרף לקבוצה בהעברת שחקנים. אומארי המום מהמצב אליו נקלע, אך מעמיד פנים שהוא ג'ימי מיקל כדי להימלט מהמשטרה המחפשת אותו. נטע מפגישה את אומארי עם שחקני הקבוצה ומסיעה אותו לדירת פנטהאוז בגורד שחקים מול הים. למחרת, כשאומארי נאלץ לשחק עם הקבוצה, הוא רץ במהירות כנגד שחקן יריב, מתנגש בו והכדור עובר לידי קפטן הקבוצה, ניר זיתוני, שמבקיע שער ומשווה את תוצאת המשחק לתיקו. נטע מגלה שאומארי הוא למעשה מתחזה ומאיימת להסגיר אותו למשטרה, אך היא מוותרת כשהוא מתחנן בפניה שלא תעשה זאת. אומארי מבקש ממנה לפרוק לו את הכתף כדי שיוכל להישאר על ספסל המחליפים עד שנייג'ל ימצא את אלן והשלושה יברחו על אוניית משא לגרמניה. נייג'ל פוגש פליט חסר בית שטוען שהוא השורד היחיד מקבוצת מסתננים שכללה את אלן ונשדדה על ידי כנופיה בדואית בסיני. נייג'ל מפחד לספר על כך לאומארי ושומר את הדבר בסוד. עם הזמן אומארי מתחבב על חבריו לקבוצה. נטע מגלה לשימי שאומארי הוא מתחזה, ולאחר התקף זעם שימי מחליט לשמור זאת בסוד על מנת למנוע מבוכה לקבוצה. כשמגיעה ההזדמנות לברוח על אוניית המשא לגרמניה נייג'ל נאלץ לגלות לאומארי שאלן מת בסיני, אבל אומארי ההמום מסרב להאמין לו ונייג'ל נאלץ לעלות על האונייה לבד. משטרת ההגירה פושטת על ספינתו של נייג'ל והוא נמלט חזרה לתל אביב, שם הוא מגלה שחסר הבית איתו דיבר הסתנן מסודאן ולא מאריתריאה, ושאלן עדיין חי. בינתיים, היחסים בין נטע לאומארי מתהדקים – למורת רוחו של שימי, שמלשין על אומארי לרשויות ההגירה מחשש ליחסים רומנטיים בין השניים. אומארי נעצר ומועמד למשפט שבסופו אמורה להתקבל ההחלטה על גירושו לאוגנדה. לאחר שנטע גוערת בו, שימי מתחרט על מעשהו, מגיע למשפטו של אומארי ודורש שלא יגורש עקב הסכם העבודה עליו אומארי חתום. אומארי משוחרר ונטע מסיעה אותו לנמל חיפה, שם הוא מתאחד עם נייג'ל ואלן והשלושה נמלטים לגרמניה במכולה. הסרט היה מועמד לארבע פרסי אופיר בטקס פרסי אופיר לשנת 2023 (אך לא זכה באף אחד מהפרסים): פרס אופיר לסרט העלילתי הטוב ביותר פרס אופיר לליהוק הטוב ביותר - קרן אלרום פרס אופיר למוזיקה המקורית הטובה ביותר - רן בגנו פרס אופיר לעריכה הטובה ביותר - אריק להב ליבוביץ' הסרט זכה בפרס התסריט הטוב ביותר ובפרס סרט הביכורים הטוב ביותר בפסטיבל הסרטים הבינלאומי חיפה. "לרוץ על החול", במסד הנתונים הקולנועיים IMDb (באנגלית) "לרוץ על החול", באתר אידיבי "לרוץ על החול", במיזם "אישים" לתיעוד היצירה הישראלית קדימון של לרוץ על החול, באתר יוטיוב לרוץ על החול - מאחורי הקלעים, באתר יוטיוב לרוץ על החול - שובר מסך, באתר יוטיוב לוץ על החול - באזז, באתר יוטיוב לרוץ על החול, באתר קרן הקולנוע הישראלי